Document ID: 31985R1852

*****
ΚΑΝΟΝΙΣΜΟΣ (ΕΟΚ) αριθ. 1852/85 ΤΗΣ ΕΠΙΤΡΟΠΗΣ
της 2ας Ιουλίου 1985
για λεπτομέρειες εφαρμογής όσον αφορά την εξαίρεση των κρατών μελών από την υποχρέωση να προβούν σε δημόσιες αγορές ορισμένων ειδών οπωροκηπευτικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1332/84 (2), και ιδίως το άρθρο 19α παράγραφος 6,
Εκτιμώντας:
ότι το άρθρο 19α του κανονισμού (ΕΟΚ) αριθ. 1035/72, προβλέπει ότι τα κράτη μέλη που παράγουν αχλάδια, κατά τη διάρκεια της περιόδου από 1ης Ιουλίου έως 31 Αυγούστου, ροδάκινα, βερίκοκα, τομάτες και μελιτζάνες μπορούν να εξαιρεθούν, από την Επιτροπή, από την υποχρέωση να προβούν σε δημόσιες αγορές όταν έχει διαπιστωθεί κατάσταση σοβαρής κρίσης για ένα ή άλλο από τα εν λόγω προϊόντα·
ότι πρέπει να ορισθούν επακριβώς οι πληροφορίες που τα κράτη μέλη πρέπει να δώσουν στην Επιτροπή για να μπορέσει να κρίνει εάν πληρούνται οι όροι εξαιρέσεως που προβλέπονται στην παράγραφο 4 του εν λόγω άρθρου·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα κράτη μέλη που επιθυμούν να εξαιρεθούν, δυνάμει του άρθρου 19α παράγραφος 4 πρώτη περίπτωση του κανονισμού (ΕΟΚ) αριθ. 1035/72, από την υποχρέωση να προβούν στις δημόσιες αγορές που προβλέπονται από το εν λόγω άρθρο, ανακοινώνουν στην Επιτροπή τις πληροφορίες όσον αφορά το μέρος για κάθε ένα από τα εν λόγω προϊόντα που εμπορεύθηκαν κατά τη διάρκεια της προηγουμένης περιόδου μέσω των ανεγνωρισμένων οργανώσεων παραγωγών.
2. Τα κράτη μέλη που επιθυμούν να εξαιρεθούν, δυνάμει του άρθρου 19α παράγραφος 4 δεύτερη περίπτωση του κανονισμού (ΕΟΚ) αριθ. 1035/72, από την εν λόγω υποχρέωση, ανακοινώνουν κάθε χρόνο στην Επιτροπή την παραγωγή των καλοκαιρινών αχλαδιών, ροδακίνων, βερικόκων, τοματών και μελιτζανών που έχουν παραχθεί στο έδαφός τους κατά τη διάρκεια των τριών προηγούμενων περιόδων.
3. Οι πληροφορίες που προβλέπονται στις παραγράφους 1 και 2 πρέπει να παραληφθούν, για κάθε προϊόν, το αργότερο στις 30 Απριλίου κάθε έτους.
Άρθρο 2
Προκειμένου να καθορισθεί εάν, για ένα κράτος μέλος, πληρούται ο όρος της εξαιρέσεως που προβλέπεται στο άρθρο 19α παράγραφος 4 δεύτερη περίπτωση του κανονισμού (ΕΟΚ) αριθ. 1035/72, οι πληροφορίες που προβλέπονται στο άρθρο 1 παράγραφος 2 του παρόντος κανονισμού συγκρίνονται με τον μέσο όρο των κοινοτικών παραγωγών που πραγματοποιήθηκαν για το εν λόγω προϊόν κατά τη διάρκεια των τριών προηγουμένων ετών από την περίοδο για την οποία ζητείται η εξαίρεση.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ωστόσο, για την περίοδο 1985/86, οι πληροφορίες που αναφέρονται στο άρθρο 1 παράγραφοι 1 και 2 πρέπει να παραληφθούν, για όλα τα προϊόντα, το αργότερο σε 10 ημέρες από τη δημοσίευση του παρόντος κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Ιουλίου 1985.

Labels: 12
3
17